Nariadenie Komisie (ES) č. 563/2002
z 2. apríla 2002,
ktorým sa mení a dopĺňa nariadenie (ES) č. 466/2001, ktorým sa stanovujú maximálne hodnoty obsahu niektorých cudzorodých látok v potravinách
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 315/93 z 8. februára 1993, ktorým sa stanovujú postupy spoločenstva u kontaminujúcich látok v potravinách [1], najmä na jeho článok 2 ods. 3,
keďže:
(1) nariadenie (EHS) č. 315/93 stanovuje, že na ochranu verejného zdravia musia byť dané maximálne hodnoty pre určité cudzorodé látky v potravinách;
(2) nariadenie Komisie (ES) č. 466/2001 [2], naposledy zmenené a doplnené nariadením (ES) č. 472/2002 [3], sa uplatňuje od 5. apríla 2002 a nahrádza nariadenie Komisie (ES) č. 194/97 z 31. januára 1997 stanovujúce maximálne hodnoty pre určité cudzorodé látky v potravinách [4], zmenené a doplnené najmä nariadením (ES) č. 864/1999 [5] stanovujúcim maximálne hodnoty pre dusičnany v hlávkovom šaláte a špenáte;
(3) od členských štátov sa požaduje, aby oznamovali výsledky svojho sledovania a oznamovali prijaté opatrenia a o napredovaní vzhľadom k uplatňovaniu kódexov správnej poľnohospodárskej praxe na zníženie hladín dusičnanov. Pomocou týchto informácií Komisia každé tri roky a prvýkrát do 1. januára 2002 prehodnotí maximálne hodnoty dusičnanov v hlávkovom šaláte a špenáte, s celkovým cieľom zníženia uvedených hladín;
(4) každoročné údaje zo sledovania členských štátov vykazujú zníženie hladín dusičnanov v hlávkovom šaláte. Nižšie maximálne hodnoty pre určité kategórie hlávkového šalátu sú primerane dosiahnuteľné na základe správnej výrobnej praxe. V niektorých oblastiach sú hlásené hodnoty dusičnanov často vyššie ako hodnoty stanovené v prílohe k nariadeniu (ES) č. 466/2001, hoci všeobecný trend ukazuje, že hodnoty dusičnanov v hlávkovom šaláte klesajú. Hodnoty dusičnanov v špenáte nevykazujú jasný trend znižovania. Niektoré členské štáty potrebujú udržať stanovené prechodné obdobie, aby na domácom trhu dovolili uvádzať do obehu hlávkový šalát a/alebo špenát vypestovaný a určený na spotrebu na svojom území. Niektoré členské štáty potrebujú udržať stanovené prechodné obdobie, aby na domácom trhu dovolili uvádzať do obehu hlávkový šalát a/alebo špenát vypestovaný a určený na spotrebu na svojom území. Prechodné obdobie pre hlávkový šalát by malo byť časovo obmedzené, avšak pre špenát sa konečný dátum zatiaľ nepredvída;
(5) nariadenie (ES) č. 466/2001 by malo byť preto zmenené a doplnené;
(6) opatrenia stanovené v tomto nariadení sú v súlade s názorom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Nariadenie (ES) č. 466/2001 sa mení a dopĺňa takto:
1. Článok 3 ods. 1 sa nahrádza takto:
"1. V odôvodnených prípadoch môžu členské štáty na prechodné obdobie dovoliť uvádzať na trh čerstvý hlávkový šalát a čerstvý špenát vypestovaný a určený na spotrebu na ich území s hodnotami dusičnanov vyššími ako sú maximálne hodnoty stanovené v bodoch 1.1., 1.3. a 1.4. prílohy za predpokladu, že sa uplatňujú kódexy správnej poľnohospodárskej praxe na dosiahnutie postupného napredovania smerom k hodnotám stanoveným v tomto nariadení.
Prechodné obdobie:
a) pre hlávkové šaláty sa skončí 1. januára 2005;
b) pre špenát bude prehodnotené najneskôr 1. januára 2005.
Členské štáty každý rok informujú ostatné členské štáty a Komisiu o opatreniach podniknutých na uplatnenie prvého pododseku."
2. Časť 1 prílohy 1 sa nahrádza textom v prílohe tohto rozhodnutia.
Článok 2
Toto nariadenie nadobúda účinnosť 20. deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 2. apríla 2002